Document ID: 31990R1434

*****
ΚΑΝΟΝΙΣΜΟΣ (ΕΟΚ) αριθ. 1434/90 ΤΟΥ ΣΥΜΒΟΥΛΙΟΥ
της 14ης Μαΐου 1990
για την εφαρμογή ορισμένων διατάξεων της συμφωνίας ανάμεσα στην Ευρωπαϊκή Οικονομική Κοινότητα και την Ευρωπαϊκή Κοινότητα Ατομικής Ενέργειας, και την Ένωση Σοβιετικών Σοσιαλιστικών Δημοκρατιών σχετικά με το εμπόριο και την εμπορική και οικονομική συνεργασία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
ότι, στις 18 Δεκεμβρίου 1989, υπογράφτηκε στις Βρυξέλλες συμφωνία ανάμεσα στην Ευρωπαϊκή Οικονομική Κοινότητα και την Ευρωπαϊκή Κοινότητα Ατομικής Ενέργειας, και την Ένωση Σοβιετικών Σοσιαλιστικών Δημοκρατιών για το εμπόριο και την εμπορική και οικονομική συνεργασία (1), εφεξής καλούμενη « συμφωνία», η οποία άρχισε να ισχύει την 1η Απριλίου 1990·
ότι, στα πλαίσια της συμφωνίας, προβλέπεται η προοδευτική εφαρμογή ορισμένων μέτρων ελευθέρωσης που αποβλέπουν στην ελευθέρωση της πρόσβασης στην κοινοτική αγορά εμπορευμάτων καταγωγής της Ένωσης Σοβιετικών Σοσιαλιστικών Δημοκρατιών, εφεξής καλούμενη «ΕΣΣΔ»· ότι, σύμφωνα με το άρθρο 8 της συμφωνίας, η Κοινότητα αναλαμβάνει την υποχρέωση, αφενός, να καταργήσει τους ποσοτικούς περιορισμούς έναντι των εισαγωγών που πραγματοποιούνται στις περιοχές της Κοινότητας όσον αφορά τα προϊόντα που απαριθμούνται στο παράρτημα Ι της συμφωνίας και, αφετέρου, να αναστείλει την εφαρμογή των ποσοτικών περιορισμών έναντι των εισαγωγών που πραγματοποιούνται στις περιοχές της Κοινότητας όσον αφορά τα προϊόντα που απαριθμούνται στο παράρτημα ΙΙ της συμφωνίας, σύμφωνα με τις προϋποθέσεις και τις λεπτομέρειες εφαρμογής που αναφέρονται στο εν λόγω παράρτημα·
ότι, ωστόσο, η Κοινότητα ενέκρινε ήδη ένα μέρος των μέτρων που προβλέπονται στο παράρτημα Ι της συμφωνίας, ιδίως με τις ανακοινώσεις της Επιτροπής στο Συμβούλιο αριθ. 89/C 288/03 (2), αριθ. 89/C 315/05 (3), αριθ. 90/C 1/06 (4) και αριθ. 90/C 36/06 (5)· ότι θα πρέπει, ως εκ τούτου, να καταργηθούν οι ποσοτικοί περιορισμοί στην εισαγωγή των άλλων προϊόντων που απαριθμούνται στο εν λόγω παράρτημα Ι και να ανασταλούν οι ποσοτικοί περιορισμοί στα προϊόντα που απαριθμούνται στο παράρτημα ΙΙ της συμφωνίας, εκτός ενός προϊόντος που υπάγεται στον κωδικό ΣΟ 4910 00 00 που έχει ήδη ελευθερωθεί σε κοινοτικό επίπεδο·
ότι, ως εκ τούτου, οι εισαγωγές στην Κοινότητα ορισμένων προϊόντων που περιλαμβάνονται στο παράρτημα Ι της συμφωνίας, καταγωγής ΕΣΣΔ, δεν θα έχουν πλέον κανένα ποσοτικό περιορισμό και ότι αυτά τα προϊόντα, που τώρα απαριθμούνται στο παράρτημα ΙΙΙ, μπορούν, επομένως, να υπαχθούν στον κανονισμό (ΕΟΚ) αριθ. 1765/82 του Συμβουλίου της 30ής Ιουνίου 1982 περί του κοινού καθεστώτος εισαγωγών από χώρες κρατικού εμπορίου (6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ποσοτικοί περιορισμοί για τη θέση σε ελεύθερη κυκλοφορία στην Κοινότητα των προϊόντων που περιλαμβάνονται στο παράρτημα Ι, καταγωγής ΕΣΣΔ, καταργούνται στις περιοχές της Κοινότητας που αναφέρονται στο εν λόγω παράρτημα όσον αφορά αυτά τα προϊόντα.
2. Η εφαρμογή των ποσοτικών περιορισμών για τη θέση σε ελεύθερη κυκλοφορία στην Κοινότητα των προϊόντων που περιλαμβάνονται στο παράρτημα ΙΙ, καταγωγής ΕΣΣΔ, αναστέλλεται στις περιοχές της Κοινότητας που απαριθμούνται στο εν λόγω παράρτημα, σύμφωνα με τις προϋποθέσεις και τις λεπτομέρειες εφαρμογής που αναφέρονται στο ίδιο παράρτημα.
Άρθρο 2
Οι ποσοτικοί περιορισμοί για τη θέση σε ελεύθερη κυκλοφορία στην Κοινότητα των προϊόντων που περιλαμβάνονται στο παράρτημα ΙΙΙ, καταγωγής ΕΣΣΔ, καταργούνται σε κοινοτικό επίπεδο. Οι εισαγωγές των προϊόντων αυτών στην Κοινότητα υπόκεινται στον κανονισμό (ΕΟΚ) αριθ. 1765/82 και τα προϊόντα αυτά προστίθενται στο παράρτημα του εν λόγω κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαΐου 1990.

Labels: 18
3
15
5